བཤགས་པ་བྱེད་ཚུལ་འདི་ཡང་བོད་ལ་མ་དར་བ་ཞིག་ག་ལ་ཡིན་ཏེ་མིན་ཏེ།སྲོང་བཙན་སྒམ་པོའི་རིང་ནས་བཙུགས་པ་ཞིག་ཡིན་པ་གནའ་བོའི་ཁོས་སུམ་ཅུ་སོ་དྲུག་གི་ནང་འདུས་ཁྲིམས་ཆེན་བདུན་ལ་བལྟས་ན་ངེས་ཐུབ་ལ།བཤགས་པ་དེ་ཡང་རྒྱལ་ཁབ་ཀྱི་རྩ་ཁྲིམས་དང་བྱེ་བྲག་གི་ཁྲིམས་ལ་བསྟུན་ཤེས་མཐུན་ཤེས་བྱ་ཚེ།ཡིག་ཐོག་གི་དོན་ཚན་དང་ཚན་པ་ཁོ་ན་གཞིར་འཛིན་པ་ལས་ལྷག་པའི་ཕན་ནུས་མི་དམན་པ་ཞིག་ལེན་ཐུབ་པ་གྱོད་གཞི་བསྒྲུབས་པའི་དོན་དངོས་ཀྱིས་ར་སྤྲད་ཡོད་མོད།ཡིན་ན་ཡང་ཁྲིམས་རྡོག་པས་བརྫིས་པའི་བཤགས་པ་བྱེད་ཚུལ་ཡན་གར་བ་ཞིག་ནད་ཡམས་བཞིན་གང་སར་ཁྱབ་ཅིང་བོད་པ་ཚོའི་བསམ་བློ་རུ་འབྱམས་འདུགཕལ་ཆེར་ཁྱོད་ཀྱིས་ཀྱང་གོ་ཡོད་པ་ནི།དང་པོ་ཁ་མཐུན་ཞེ་མཐུན་གྱི་ཕོ་མོ་གཉིས་སྐབས་ཤིག་ལ་སྣང་བ་མ་མཐུན་པར་རང་སར་གྱེས་རྗེས།ནམ་ཞིག་མོ་དེས་མོ་ཤ་ཟེར་བ་ལ་སྒོར་འདི་འདྲ་ཞིག་འཇལ་དགོས་ཏེ།མ་སྐྱིན་ཚེ་དམག་འདྲེན་རྒྱུ་ཞེས་འཇིགས་འཇིགས་རྔམ་རྔམ་བྱས་ཤིང་།མོ་ཕྱོགས་ཀྱི་མི་རྒྱུད་རྩ་ལག་དང་དཔུང་ཤེད་ཇི་ལྟར་ཆེ་ན་སྒོར་མོ་དེ་ལྟར་དུ་ལོན་ཟེར།རྟ་འདེད་ཟོག་རྐུ་སུ་ཡིན་རྩད་ཆོད་ཅིང་ར་མདའ་རྗེས་ཆོད་བྱུང་ན།རྐུན་མས་རྒྱུ་བདག་ལ་བརྐུས་གླ་དགོས་ཞེས་ས་ཡི་རིལ་མོ་འདིའི་ཐོག་ན་གོ་རྒྱུ་མེད་པ་ཞིག་སྒང་པ་བོད་ཀྱི་ས་ཆ་འགའ་ཞིག་ན་སྲོལ་དུ་ཆགས་ཡོད།འདི་དང་འདི་ལྟ་བུ་མ་བྱིན་བཙན་གྱིས་ལེན་པའི་འཛེམ་མེད་ཁྲེལ་མེད་ཀྱི་བྱ་སྤྱོད་འདི་དག་གཞན་རིགས་ཀྱིས་གླེང་ན་མགོ་གནམ་དུ་འགྱོག་དཀའ་མོད།གོས་གོང་བ་ཅན་དང་ལག་ཕྲེང་བ་ཅན་གྱི་གངས་ཅན་པ་སྐོར་ཞིག་གིས་སྲོལ་ངན་འདི་རིགས་དུག་ཏུ་མི་མཐོང་བ་མ་ཟད།ད་དུང་དུག་གི་སྡོང་པོ་འདིའི་ཡལ་འདབ་གང་དགར་རྐྱོང་བར་བྱས།དུག་གི་ལྗོན་པ་འདིའི་རྩ་བ་ཚུགས་ས་ཁྲིམས་རྨོངས་ཡིག་རྨོངས་དག་ཤ་སྟག་རང་ཡིན་པ་སྨྲོས་མ་དགོས་མོད།ལས་འཁྱུར་རམ་ལས་བྱེད་དང་དབང་ཐང་ཆེ་བའི་མི་རྒན་བསམ་ཤེས་ཚོ་རྒྱབ་ནས་ལངས་ཏེ་བློ་ཁྲིད་ཅིང་།དུག་སྡོང་གི་རྩ་ལ་ཆུ་འདྲེན་པའི་གཏེ་བོ་དེ་ཡིན་ན་ཡིད་མི་མུག་གམ།ཇི་སྲིད་དུ་ཁྲིམས་ཀྱིས་མ་སྐྱོང་ན་དེ་སྲིད་དྲང་གཞག་ཟེར་བ་ཞིག་གླེང་ཐབས་མེད་དེ།ཚུལ་མཐུན་ལུགས་མཐུན་གྱི་སྤྱོད་ལམ་ཞིག་ལྡན་པར་ཁྲིམས་ནི་མེད་མི་རུང་བས།ཁྲིམས་ལ་མ་བརྟེན་ཚེ་སྒོ་ཀུན་ནས་འཕེལ་རྒྱས་ཟེར་བ་སྟོང་བསམ་ཡིན་ལ།དཔལ་ཡོན་ཟེར་བ་ཡང་འབྲས་མེད་སྟོང་གཏམ་ཉིད་དུ་ཟད་དོ་སྙམ།